**UNIVERSITATEA „VALAHIA” DIN TÂRGOVIŞTE**

****

**REGULAMENT DE ORGANIZARE ŞI FUNCŢIONARE A**

COMPARTIMENTULUI MANAGEMENTUL CALITĂȚII

**REG 01 – CMC**

 **Aprobat Senat:**

 **Conf. univ. dr. Claudia GILIA**

|  |  |  |  |
| --- | --- | --- | --- |
| Responsabilități | Nume, prenume | Funcția | Semnătura |
| Elaborat | Prof. univ. dr. ing. Henri-George COANDĂ | Prorector Învățământ și Asigurarea Calității |  |
| ing. Gabriela CRUCERU | Compartimentul Managementul Calității |  |
| Verificat | Conf. dr. ing. Otilia NEDELCU | Președinte Comisia pentru Calitatea Învățământului și Cercetării |  |
| Avizat | Conf. univ. dr. ing. Ioan Corneliu SĂLIȘTEANU | Rector |  |

|  |  |
| --- | --- |
| EDIŢIA: **6** |  REVIZIA: **0** 1 2 3 4 5 |
|  |
| Intră în vigoare începând cu data de: **xx.xx.2025**  |
| Aprobat: **HSU nr. xx X / xx.xx.2025** |

**CUPRINS**

[Capitolul I. Dispoziţii generale 2](#_Toc200629964)

[Capitolul II. Misiune și obiective 2](#_Toc200629965)

[Capitolul III. Organizare și funcționare 3](#_Toc200629966)

[Capitolul IV. Atribuţii 4](#_Toc200629967)

[Capitolul V. Dispoziţii finale 6](#_Toc200629968)

**CAPITOLUL I.** **DISPOZIŢII GENERALE**

**Art. 1.** Prezentul regulament stabilește modul de organizare și funcționare a Compartimentului Managementul Calității (CMC) din cadrul Universității „Valahia” din Târgoviște.

**Art. 2.** Documentele de referință ce stau la baza prezentului regulament sunt următoarele:

* Legea învățământului superior nr. 199/2023, cu modificările și completările ulterioare;
* Hotărârea Guvernului nr. 962/2024 privind aprobarea Metodologiei de evaluare externă a calității educației în învățământul superior;
* Ordinul Secretarului General al Guvernului nr. 600/2018 privind aprobarea Codului controlului intern managerial al entităților publice;
* Carta universitară;
* Regulamentul de organizare și funcționare a Universității „Valahia” din Târgoviște;
* Organigrama Universității „Valahia” din Târgoviște;
* Regulamentul de organizare și funcționare a Comisiei de Evaluare și Asigurare a Calității;
* Regulamentul de organizare și funcționare a Comisiei de Monitorizare;
* Codul de asigurare a calității;
* Manualul Sistemului de management al calității;
* SR EN ISO 9001:2015 Sisteme de management al calității. Cerințe.

**Art. 3.** Compartimentul Managementul Calității este o structură tehnico-administrativă și de suport, care are rolul de a facilita managementul activităților de asigurare și evaluare internă și externă a calității. Acesta sprijină activ Comisia de Evaluare și Asigurare a Calității (CEAC) în implementarea sistemului intern de asigurare a calității.

**CAPITOLUL II. MISIUNE ȘI OBIECTIVE**

**Art. 4.** Compartimentul Managementul Calității are misiunea de a susține politica și strategia universității în domeniul asigurării calității, prin implementarea, dezvoltarea și îmbunătățirea continuă a unui sistem eficient de asigurare a calității, alături de Comisia de Evaluare și Asigurare a Calității în conformitate cu prevederile Legii învățământului superior nr. 199/2023, cerințele Metodologiei de evaluare externă a calității educației în învățământul superior a Agenției Române de Asigurare a Calității în Învățământul Superior (ARACIS), standardele internaționale și reglementările interne ale universității.

**Art. 5.** Obiectivul major al Compartimentului Managementul Calității este de a contribui la dezvoltarea unei culturi instituționale a calității și de a asigura conformitatea proceselor educaționale și administrative cu cerințele legislației aplicabile, metodologia de evaluare externă ARACIS și strategia universității. Compartimentul facilitează managementul proceselor de evaluare și asigurare internă și externă a calității, sprijină procesul decizional prin monitorizarea proceselor, colectarea, analiza și prelucrarea datelor, și promovează îmbunătățirea continuă a performanțelor instituționale.

**Art. 6.** Obiectivele specifice ale Compartimentului Managementul Calității sunt stabilite și actualizate anual, în funcție de prioritățile universității și cerințele legislative, și pot include, fără a se limita la:

1. monitorizarea periodică a indicatorilor de calitate ai proceselor educaționale și administrative;
2. susținerea activităților de evaluare internă instituțională, a programelor și domeniilor de studii universitare, pregătirea documentației în vederea evaluării externe;
3. elaborarea și actualizarea procedurilor și a altor documente interne privind asigurarea calității;
4. organizarea de activități de informare, instruire și diseminare privind cultura calității;
5. integrarea cerințelor Metodologiei ARACIS, SR EN ISO 9001:2015, SR 13572:2016 și sistemului de control intern managerial conform OSGG nr. 600/2018 în procesele universității;
6. colaborarea cu structurile interne și externe implicate în asigurarea calității;
7. întocmirea de rapoarte și analize privind funcționarea sistemului intern de asigurare a calității.

# CAPITOLUL III. ORGANIZARE ȘI FUNCȚIONARE

**Art. 7.** (1) Structura Compartimentului Managementul Calității este stabilită de Senatul Universitar, prin Organigrama universității, cu avizul Consiliului de Administrație.

(2) Compartimentul Managementul Calității se subordonează direct Prorectorului responsabil cu domeniul învățământului și asigurarea calității.

(3) Compartimentul are în componență personal didactic auxiliar, care asigură activitatea permanentă și administrativă specifică domeniului asigurării calității.

(4) Personalul din cadrul compartimentului trebuie să dețină competențe relevante în domeniile managementului calității și controlului intern managerial și are responsabilitatea de a participa periodic la sesiuni de instruire sau formare profesională, în vederea menținerii și dezvoltării competențelor profesionale.

(5) Atribuțiile și responsabilitățile personalului sunt stabilite prin fișele de post, elaborate de Prorectorul responsabil cu domeniul învățământului și asigurarea calității.

**Art. 8.** (1) Compartimentul Managementul Calității asigură suportul tehnic și operațional necesar desfășurării activităților Comisiei de Evaluare și Asigurare a Calității.

(2) În exercitarea atribuțiilor sale, compartimentul colaborează cu:

* Comisia de Evaluare și Asigurare a Calității la nivelul universității,
* comisiile de evaluare și asigurare a calității din cadrul facultăților, Departamentului pentru Pregătirea Personalului Didactic (DPPD), Departamentului pentru Învățământ la Distanță și Formare Continuă (DIDFC), Școlilor doctorale, Institutului pentru Cercetare Științifică și Tehnologică Multidisciplinară (ICSTM);
* structuri academice și administrative din cadrul universității;

(3) Compartimentul colaborează cu Corpul auditorilor interni, format din cadre didactice și personal didactic auxiliar/administrativ cu competențe specifice, în vederea realizării auditurilor interne ale calității.

(4) În funcție de necesități, Compartimentul Managementul Calității poate colabora cu consultanți externi specializați în sistemul de management al calității / inovării, în vederea pregătirii și realizării auditurilor interne și/sau externe, conform cerințelor legale și reglementărilor interne ale universității, cu aprobarea conducerii universității.

**Art. 9.** (1) Ședințele Compartimentului Managementul Calității sunt convocate și conduse de către Prorectorul responsabil cu domeniul învățământului și asigurarea calității.

(2) În cadrul ședințelor se stabilesc decizii privind planificarea, monitorizarea și raportarea activităților compartimentului.

(3) Hotărârile adoptate în cadrul ședințelor vor fi consemnate într-un proces-verbal, care va cuprinde:

a) deciziile luate;

b) termenele de realizare;

c) persoanele responsabile.

# CAPITOLUL IV. ATRIBUŢII

**Art. 10**. (1) Compartimentul Managementul Calității îndeplinește următoarele atribuții:

1. oferă îndrumare metodologică și asistență tehnică structurilor academice și administrative din cadrul universității pentru implementarea, dezvoltarea și îmbunătățirea continuă a sistemului intern de asigurare a calității;
2. colaborează cu Comisia de evaluare și asigurare a calității în desfășurarea activităților legate de asigurarea calității și sprijină implementarea obiectivelor strategice în domeniul calității;
3. asigură sprijin comisiilor de evaluare și asigurare a calității de la nivelul structurilor academice, prin furnizarea informațiilor necesare derulării activităților specifice procesului de asigurare a calității educației;
4. asigură cadrul necesar pentru implementarea și funcționarea unui sistem de management integrat, coerent și aliniat cerințelor Metodologiei ARACIS, standardului SR EN ISO 9001:2015, SR 13572:2016 și sistemului de control intern managerial reglementat prin OSGG nr. 600/2018, monitorizând conformitatea proceselor educaționale și administrative cu aceste cerințe;
5. gestionează, la nivelul universității, documentele privind asigurarea calității, precum și cele aferente sistemului de management integrat calitate-inovare;
6. elaborează/actualizează proceduri și alte documente relevante pentru sistemul de management integrat și sprijină procesul de elaborare și actualizare a documentației similare (proceduri, metodologii, regulamente, ghiduri etc.) la nivelul altor compartimente oferind suport metodologic și verificând respectarea cerințelor privind formatul și structura, conform reglementărilor interne și asigurând difuzarea controlată a acestora;
7. asigură transparența documentelor privind asigurarea calității (proceduri, metodologii, regulamente și alte documente relevante), prin publicarea acestora pe site-ul universității sau, după caz, pe pagina de intranet;
8. contribuie la inițierea și dezvoltarea unui sistem informatic integrat de suport pentru asigurarea calității;
9. participă la elaborarea și/sau furnizează date privind asigurarea calității, următoarelor documente: *Raportul anual de evaluare internă privind calitatea educației, Raportul anual privind starea universității, Raportul anual privind analiza sistemului de management integrat* (calitate-inovare), precum și alte rapoarte solicitate de conducerea universității;
10. colectează, analizează și centralizează date relevante privind calitatea proceselor educaționale și administrative;
11. colaborează cu Comisia de evaluare și asigurare a calității în monitorizarea aplicării standardelor și a indicatorilor de performanță prevăzuți de metodologia ARACIS, precum și a indicatorilor de performanță instituționali, sprijinind formularea și implementarea recomandărilor în vederea îmbunătățirii continue a calității educației și a serviciilor suport;
12. acordă consultanță privind întocmirea rapoartelor de evaluare internă ale programelor și domeniilor de studii, precum și a rapoartelor de evaluare privind calitatea educației la nivelul structurilor academice;
13. participă, în colaborare cu alte structuri implicate, la elaborarea raportului de autoevaluare instituțională, în vederea evaluării externe a calității;
14. participă la elaborarea secțiunii privind descrierea generală a universității din cadrul rapoartelor de evaluare internă aferente programelor și domeniilor de studii, în vederea evaluării externe;
15. colaborează cu Comisia de evaluare și asigurare a calității în derularea procesului de evaluare internă a programelor și domeniilor de studii universitare și gestionează informațiile documentate aferente proceselor de evaluare internă și externă;
16. elaborează și actualizează o bază de date privind situația evaluărilor programelor și domeniilor de studii universitare;
17. asigură suportul tehnic pentru menținerea certificării sistemului de management conform standardelor SR EN ISO 9001:2015 și SR 13572:2016 și monitorizează respectarea cerințelor necesare menținerii certificării;
18. participă la elaborarea contextului instituției, necesităților și așteptărilor părților interesate, la identificarea riscurilor, oportunităților și măsurilor de minimizare a riscurilor aferente contextului și părților interesate;
19. elaborează lista informațiilor documentate interne ale sistemului de management și lista informațiilor documentate externe ale universității;
20. participă la programarea auditurilor interne, monitorizează desfășurarea acestora și asigură organizarea auditurilor externe de supraveghere sau recertificare în domeniul calității și inovării;
21. monitorizează și asigură asistență tehnică structurilor din cadrul universității pentru remedierea neconformităților din domeniul calității și inovării, identificate în timpul auditurilor interne și de către organismul de certificare/acreditare;
22. participă la identificarea necesarului de instruire/perfecționare în domeniul calității, inovării și controlului intern managerial și sprijină elaborarea și implementarea Programului anual de instruire, inclusiv formarea auditorilor interni și a personalului cu responsabilități specifice în aceste domenii;
23. colaborează cu toate structurile universității în vederea îmbunătățirii continue a sistemului intern de asigurare a calității;
24. participă, fără drept de vot, la ședințele Comisiei de evaluare și asigurare a calității și întocmește procesul verbal al ședințelor;
25. asigură suportul tehnic desfășurării activității Comisiei de monitorizare constituită la nivelul universității, în calitate de Secretariat Tehnic al Comisiei de monitorizare, conform regulamentului de organizare și funcționare a comisiei.

(2) Compartimentul Managementul Calității respectă prevederile legale privind protecția datelor cu caracter personal în toate activitățile desfășurate, inclusiv în ceea ce privește colectarea, prelucrarea, stocarea și transmiterea acestora, în conformitate cu Regulamentul (UE) 2016/679, legislația națională aplicabilă și reglementările interne ale universității.

(3) Compartimentul Managementul Calității are acces la rapoarte de audit intern și la alte materiale relevante pentru domeniile calității, inovării și controlului intern managerial. Personalul compartimentului are responsabilitatea de a respecta principiile confidențialității și de a gestiona aceste informații cu profesionalism, în conformitate cu reglementările interne ale universității, precum și cu legislația și standardele aplicabile.

**Art.11.** (1) Activitatea Compartimentului Managementul Calității se desfășoară sub coordonarea prorectorului responsabil cu domeniul învățământ și asigurarea calității.

(2) Prorectorul are autoritatea și responsabilitatea privind proiectarea, coordonarea, dezvoltarea și îmbunătățirea continuă a sistemului intern de asigurare calității la nivelul universității, în conformitate cu reglementările interne și cu standardele naționale și internaționale aplicabile.

(3) În această calitate, prorectorul:

1. coordonează din punct de vedere strategic activitatea compartimentului, asigurând alinierea acesteia la politicile și obiectivele universității în domeniul calității;
2. coordonează activitățile compartimentului și răspunde de atingerea obiectivelor stabilite;
3. asigură legătura între conducerea universității (Consiliul de administrație/Senatul universitar), Comisia de evaluare și asigurare a calității și compartiment, și reprezintă compartimentul în relațiile cu alte structuri interne ale universității și în raporturile cu organismele externe de certificare și acreditare;
4. aprobă sau avizează documentele elaborate de compartiment;
5. stabilește anual obiectivele specifice ale compartimentului, în concordanță cu obiectivele strategice ale universității;
6. evaluează performanțele profesionale ale personalului din cadrul compartimentului, în conformitate cu prevederile legale și reglementărilor interne;
7. coordonează inițiative strategice privind dezvoltarea culturii calității în universitate;
8. coordonează și supraveghează organizarea și buna desfășurare a proceselor de evaluare internă și externă, asigurând respectarea termenelor și conformitatea cu standardele aplicabile.

# CAPITOLUL V. DISPOZIŢII FINALE

**Art. 12.** Revizuirea prezentului regulament se realizează ori de câte ori este necesar, ca urmare a modificărilor legislative, a schimbărilor intervenite în structura organizatorică sau în procesul de asigurare a calității, la inițiativa prorectorului responsabil cu domeniul învățământ și asigurarea calității.

**Art. 13.** Prezentul regulament intră în vigoare la data aprobării de către Senatul universitar și înlocuiește Regulamentul de organizare și funcționare a Compartimentului Evaluarea și Asigurarea Calității (REG 01-Q2, ediția 5/revizia 0), aprobat prin HSU nr. 39K/22.01.2022.

**Art. 14.** La data intrării în vigoare a prezentului regulament, se abrogă orice dispoziții contrare.

**Art. 15.** Prezentul regulament a fost aprobat în ședința Senatului universitar din data de ...................